Det hedder ikke en ’fagboss’ men en fagforeningsleder. Det er heller ikke nogen god idé at kalde bandemedlemmer for ’brødre’.

Eller at omtale borgmestre som ’bykonger’, bare fordi de har fået mange stemmer til valget. Ligesom det ofte er misvisende at tale om ’danskerne’ i bred betydning.

For hvis der med ’danskere’ menes personer, der er bosiddende i Danmark, er det ifølge DR’s nye tendensordsliste ligefrem forkert. Derfor anbefaler DR’s sprogredaktør, at medarbejderne i stedet bruger mere præcise betegnelse som ’borgerne’ eller ’forbrugerne’.